b'\n_START_ARTICLE_\nGimse Idrettslag\n_START_SECTION_\nFasiliteter og virksomhet\n_START_PARAGRAPH_\nKlubben ble startet etter at flere boligfelt var utbygd i omr\xc3\xa5det.\n_START_SECTION_\nIdrettsanlegg\n_START_PARAGRAPH_\nKlubbens hjemmebane er Brekk\xc3\xa5sen stadion. Anlegget er heleid av idrettslaget og best\xc3\xa5r av en 11-er kunstgressbane (\xc3\xa5pnet h\xc3\xb8sten 2010), samt en 9-er kunstgressbane (\xc3\xa5pnet h\xc3\xb8sten 2013). Klubben har ogs\xc3\xa5 eierandeler i Bankhallen (\xc3\xa5pnet h\xc3\xb8sten 2012).\n_START_SECTION_\nIdrettsgrener\n_START_PARAGRAPH_\nHovedaktiviteten er fotball og klubben har i tillegg en allidretts- og trimavdeling. H\xc3\xa5ndball- og skiavdelingen er i dag underlagt Melhus Idrettslag. En periode p\xc3\xa5 80-tallet hadde man ogs\xc3\xa5 en egen alpint-avdeling, med et eget anlegg i Olastubakken nedenfor Tr\xc3\xb8ndertun Folkeh\xc3\xb8gskole._NEWLINE_Gimse Idrettslag ble v\xc3\xa5ren 2015 sertifisert som Kvalitetsklubb av Norges Fotballforbund.\n_START_SECTION_\nHerrefotball\n_START_PARAGRAPH_\nUnder klubbens f\xc3\xb8rste sesong i 1978 spilte seniorlaget i 6. divisjon, men rykket ned og spilte i 7. divisjon sesongen etter, den dav\xc3\xa6rende laveste divisjonen i Tr\xc3\xb8ndelag Fotballkrets._NEWLINE_I 1995 spilte Gimse i 3. divisjon, noe som fortsatt er klubbens beste plassering i divisjonssystemet. Det ble med den ene sesongen i 3. divisjon og de kommende \xc3\xa5rene tilbrakte klubben i 4. divisjon og 5. divisjon. _NEWLINE_Omleggingen av divisjonssystemet i norsk fotball i 2010 f\xc3\xb8rte til at seniorlaget rykket ned fra 5. divisjon, til tross for en god tredjeplass. Etter to sesonger i 6. divisjon ble opprykket klart etter \xc3\xa5 ha g\xc3\xa5tt ubeseirede gjennom sesongen 2012._NEWLINE_Gimse endte p\xc3\xa5 andreplass i 5. divisjon i 2013, tre poeng bak opprykkslaget Hitra FK. Man m\xc3\xa5tte vente til sesongen etter for at m\xc3\xa5let om opprykk til 4. divisjon endelig skulle bli n\xc3\xa5dd. Klubben vant sin avdeling i 2014 etter \xc3\xa5 ha v\xc3\xa6rt en av favorittene til opprykk f\xc3\xb8r sesongen. For f\xc3\xb8rste gang siden 2008 ble det spilt fjerdedivisjon p\xc3\xa5 Brekk\xc3\xa5sen i 2015. Dette var ogs\xc3\xa5 f\xc3\xb8rste gang Gimse spilte i denne divisjonen etter at 4. divisjon i Tr\xc3\xb8ndelag ble kuttet ned til kun to avdelinger i 2010. Etter to sesonger i 4. divisjon (2015 og 2016) rykket Gimse ned til 5. divisjon som en konsekvens av nok en omlegging i h\xc3\xb8yere divisjoner. _NEWLINE_A-laget spiller i 6. divisjon avd. 6 sesongen 2019.\n_START_SECTION_\nKvinnefotball\n_START_PARAGRAPH_\nGimse IL har i nyere tid hatt fokus p\xc3\xa5 \xc3\xa5 utvikle og \xc3\xb8ke deltagelsen i kvinnefotballen, og har i dag jentelag i alle aldersbestemte klasser og senior._NEWLINE_I 2012 vant klubbens J16-lag Skandia Cup p\xc3\xa5 Lerkendal for f\xc3\xb8rste gang i klubbens historie og i 2014 stilte Gimse for f\xc3\xb8rste gang et eget damelag i seriespill. I samme periode debuterte n\xc3\xa5v\xc3\xa6rende landslagsspiller Ingrid Syrstad Engen p\xc3\xa5 J16-landslaget, klubbens f\xc3\xb8rste landslagsspiller f\xc3\xb8r hun senere meldte overgang til Trondheims/\xc3\x98rn. _NEWLINE_Gimse Kvinner spiller i 3. divisjon i 2019.'